KOMISSION TIEDONANTO EUROOPAN PARLAMENTILLE JA NEUVOSTOLLE

Euroopan unionin ja Kosovon* välistä vakautus- ja assosiaatiosopimusta koskevasta toteutettavuustutkimuksesta

1. Johdanto

Komission toukokuussa 1999 antamassa tiedonannossa[1] määritetään vakautus- ja assosiaatioprosessin (SAP-prosessi) keskeiset periaatteet, jotka neuvosto vahvisti kesäkuussa 1999. Euroopan unioni (EU) vastaa prosessin avulla määrätietoisesti haasteeseen ja ottaa vastuuta edistääkseen Länsi-Balkanin alueen vakautta. Asiaan liittyvien ehtojen noudattamisen vastineeksi EU tarjoaa alueen maille räätälöityjä sopimussuhteita vakautus- ja assosiaatiosopimusten muodossa. Ehdot sopimussuhteiden luomiselle Länsi-Balkanin alueen maiden kanssa määritetään huhtikuussa 1997 kokoontuneen neuvoston päätelmissä. Tärkeimpiin ehtoihin kuuluvat uskottava sitoutuminen demokraattisten uudistusten toteuttamiseen, ihmisoikeuksien, vähemmistöjen ja ilmaisunvapauden kunnioittaminen ja suojelu sekä säännöllisesti järjestettävät vapaat vaalit. Neuvosto edellyttää myös ensimmäisten talousuudistusten toteuttamista, henkilöiden takaisinottoa jäsenvaltioista ja sitoutumista alueelliseen yhteistyöhön.

Feirassa kesäkuussa 2000 kokoontunut Eurooppa-neuvosto antoi Länsi-Balkanin alueen maille selkeän signaalin nimeämällä ne kaikki mahdollisiksi ehdokasmaiksi. Tämä sanoma toistettiin marraskuussa 2000 Zagrebin huippukokouksessa. Maaliskuussa 2003 kokoontuneen Eurooppa-neuvoston päätelmissä todetaan, että Länsi-Balkanin tulevaisuus on EU:ssa, ja sen turvaaminen edellyttää vahvaa poliittista tahtoa ja määrätietoista työtä. Länsi-Balkania koskevassa kesäkuussa 2003 hyväksytyssä Thessalonikin toimintasuunnitelmassa todetaan selkeästi, että Länsi-Balkanin maat ja niiden tukeminen maiden valmistautuessa integroitumaaan eurooppalaisiin rakenteisiin ja lopulta unionin jäsenyyteen ovat EU:n tärkeitä painopisteitä.

Tähän mennessä toteutettavuustutkimukset on tehty Albaniaa, Bosnia ja Hertsegovinaa, Kroatiaa, entistä Jugoslavian tasavaltaa Makedoniaa (EJTM) sekä Serbiaa ja Montenegroa varten. Kaikkien näiden maiden kanssa on sittemmin tehty vakautus- ja assosiaatiosopimukset. Joulukuussa 2011 kokoontunut neuvosto muistutti, että Euroopan unioni on valmis auttamaan Kosovon taloudellista ja poliittista kehitystä lähentämällä Kosovoa Eurooppaan alueen Eurooppa-perspektiivin mukaisesti. Neuvosto korostaa tarvetta toteuttaa tavoitteen mukaisia konkreettisia toimia. Helmikuussa 2012 kokoontunut neuvosto pani merkille komission aikomuksen aloittaa toteutettavuustutkimus Euroopan unionin ja Kosovon välistä vakautus- ja assosiaatiosopimusta silmällä pitäen, sanotun vaikuttamatta Kosovon asemaa koskeviin jäsenvaltioiden kantoihin tai muihin neuvoston tuleviin päätöksiin.

Helmikuussa 2012 kokoontuneen neuvoston päätelmiin liittyen komissio antoi lausunnon, jonka mukaan ”komission toteutettavuustutkimuksella selvitetään, täyttyvätkö vakautus- ja assosiaatiosopimuksen edellyttämät poliittiset, taloudelliset ja oikeudelliset perusteet. Kosovon kanssa tehtävää vakautus- ja assosiaatiosopimusta koskevan toteutettavuustutkimuksen aloittaminen ei vaikuta Kosovon oikeudelliseen asemaan eikä Kosovon tunnustamista koskeviin jäsenvaltioiden kantoihin”.

Menetelmät

Tämä tutkimus perustuu komission yksiköiden valmisteluasiakirjassa[2] esitettyihin havaintoihin. Sitä laadittaessa on käytetty Kosovon viranomaisten täyttämää kyselylomaketta, 20 asiantuntijan tekemän arviointikäynnin tuloksia sekä Pristinan EU-toimiston, kansainvälisten järjestöjen ja valtiosta riippumattomien järjestöjen antamia tietoja. Tässä tutkimuksessa arvioidaan, onko Kosovo valmis aloittamaan neuvottelut vakautus- ja assosiaatiosopimuksesta ja panemaan aikanaan sopimuksen täytäntöön. Lisäksi nimetään keskeisiä kysymyksiä, jotka on käsiteltävä ennen neuvottelujen aloittamista, ja painopistealoja, joihin Kosovon on paneuduttava täyttääkseen vakautus- ja assosiaatiosopimuksesta johtuvat velvoitteensa.

Oikeudelliset näkökohdat

Unioni voi tehdä kansainvälisiä sopimuksia muidenkin kuin yleisesti tunnustettujen itsenäisten valtioiden tai kansainvälisten järjestöjen kanssa. Tällaisia sopimuksia voidaan tehdä sellaisen entiteetin kanssa, jonka osalta toinen sopimuspuoli hyväksyy sen, että se voi tehdä kansainvälisen julkisoikeuden mukaisesti säänneltävän sopimuksen. EU on tehnyt useita kansainvälisiä sopimuksia sellaisten entiteettien kanssa, jotka eivät ole täysivaltaisia valtioita.

Neuvosto teki nämä sopimukset Euroopan unionin toiminnasta tehdyn sopimuksen (SEUT) 218 artiklan mukaisesti (tai aiemmin voimassa olleiden EY:n perustamissopimuksen 228 ja 300 artiklan mukaisesti). On tärkeää pitää mielessä, että SEUT-sopimuksen 218 artiklan käyttö Kosovon kanssa tehtävän sopimuksen oikeusperustana ei merkitse sitä, että unioni tunnustaa Kosovon itsenäiseksi valtioksi, eikä myöskään sitä, että yksittäiset jäsenvaltiot tunnustavat Kosovon, edellyttäen että sopimukseen tehdään tätä koskeva nimenomainen varauma. Se ei myöskään merkitse sitä, että ne jäsenvaltiot, jotka ovat jo tunnustaneet Kosovon itsenäiseksi valtioksi, kumoaisivat tunnustamisen.

Unioni voi ilman oikeudellisia esteitä tehdä mainitulla perusteella assosiaatiosopimuksen Kosovon kanssa. Kyseiselle sopimukselle ei ole täsmällistä määritelmää EU:n lainsäädännössä. SEUT-sopimuksen 217 artiklan mukaan kyseessä on sopimus ”assosioinnista, joka koskee vastavuoroisia oikeuksia ja velvollisuuksia, yhteistä toimintaa ja erityismenettelyjä”. Unionin käytännön mukaisesti assosiaatiosopimuksella luodaan erityisiä, etuoikeutettuja yhteyksiä kolmanteen valtioon. Assosiaatiosopimuksissa korostetaan voimakkaasti yhteisiä arvoja ja periaatteita, ne sisältävät kauppaa koskevan tärkeän osuuden, niissä määrätään kansallisen lainsäädännön ja poliittisten toimintalinjojen lähentämisestä kaikkiin unionin keskeisiin toimintalinjoihin sekä sovitaan yhteistyöstä lähes kaikilla unionin toimivaltaan kuuluvilla aloilla. Assosiaatiota toteutetaan toimielinjärjestelmällä, johon kuuluu päätöksentekomekanismin lisäksi tiivis vuoropuhelu virkamiestasolla.

Unioni voi tehdä tällaisen sopimuksen kolmannen maan kanssa, jos sen poliittiset päättäjät ja oikeusviranomaiset pystyvät varmistamaan, että sopimusta noudatetaan, se pannaan täytäntöön ja sitä sovelletaan. Tällä toteutettavuustutkimuksella pyritään nimenomaisesti selvittämään, antaako Kosovon poliittinen ja taloudellinen kehitys maalle mahdollisuudet selviytyä assosiaatiosopimuksesta johtuvista kattavista velvoitteista. Oikeudellisesta näkökulmasta voidaan todeta, että vaikka jotkin jäsenvaltiot eivät tunnusta Kosovoa itsenäiseksi valtioksi, se ei estä Kosovon viranomaisia täyttämästä assosiaatiosopimuksesta johtuvia velvoitteita. Kosovon assosioituminen Euroopan unioniin ei ole ristiriidassa sen kanssa, että unionin jäsenvaltioilla on erilaisia näkemyksiä Kosovon kansainvälisen oikeuden mukaisesta asemasta. Lisäksi sopimuksen täsmällinen oikeudellinen luonne voidaan määrittää vasta neuvottelujen päätyttyä, kun tiedetään sopimuksen todellinen sisältö, ja muut juridiset seikat voidaan ottaa asianmukaisesti huomioon.

Kansainvälisten toimijoiden läsnäolo[3] Kosovossa ei estä maan viranomaisia täyttämästä vakautus- ja assosiaatiosopimuksesta johtuvia velvoitteita. Tällainen sopimus ei olisi ristiriidassa YK:n turvallisuusneuvoston päätöslauselman 1244/1999 kanssa. Myöskään YK:n väliaikainen Kosovon-siviilioperaatio maassa ei vaikuta asiaan.

Kansainvälinen siviilitoimisto perustettiin valvomaan Kosovon asemaa koskevasta kokonaisvaltaisesta ratkaisusta annetun ehdotuksen täytäntöönpanoa. Kansainvälinen ohjausryhmä totesi 10. syyskuuta 2012, että Kosovo on pannut täytäntöön asemaansa koskevasta kokonaisvaltaisesta ratkaisusta annetun ehdotuksen olennaisen sisällön ja perustanut tarvittavan perustuslaillisen ja oikeudellisen kehyksen. Ohjausryhmä julisti tämän perusteella Kosovon itsenäisyyden valvonnan ja kansainvälinen siviiliedustajan toimeksiannon päättyneiksi. Kansainvälinen siviilitoimisto suljetaan vuoden 2012 loppuun mennessä. Tämän prosessin myötä EU ottaa näkyvämmän roolin Kosovossa.

Euroopan unionin oikeusvaltio-operaation (EULEX) keskeinen tavoite on avustaa ja tukea Kosovon viranomaisia oikeusvaltion keskeisillä osa-alueilla, jotka ovat poliisitoimi, tuomioistuinlaitos ja tulli. EULEXin toimeksiantoon kuuluu joitakin täytäntöönpanotehtäviä. Jos assosiaatiosopimus tehdään, EULEX tukee toimeksiantonsa puitteissa Kosovon viranomaisia sen täytäntöönpanossa.

Pohjois-Kosovoa kokevat näkökohdat

Pohjois-Kosovolla tarkoitetaan aluetta, johon kuuluvia kuntia ovat Leposaviq/Leposavić, Zubin Potok ja Zveçan/Zvečan sekä Ibër/Ibar-joen pohjoispuolella sijaitseva osa Mitrovicën/Mitrovican kunnasta. Alueella asuu pääasiassa serbejä.

Serbia rahoittaa ja ylläpitää edelleen joitakin yhteiskunnan rakenteita tässä Kosovon osassa. Niihin kuuluvat koulujen ja sairaaloiden lisäksi myös kunnallishallinto, turvallisuuspalvelut ja tuomioistuinjärjestelmä. Mitrovican piirituomioistuin voi toistaiseksi toimia ainoastaan EULEX-tuomarien tukemana. Serbian sähkölaitoksella on ilman toimilupaa liiketoimintaa harjoittava sivuliike Pohjois-Kosovossa. Serbialaiset matkapuhelinyhtiöt ovat niin ikään sijoittautuneet alueelle ilman toimilupaa. Pohjoisen väestö käyttää usein vaihtoehtoisia teitä ylittäessään rajan.

Pohjois-Kosovon taloudellinen tilanne on vaikea. Paikallisväestö on liian riippuvainen Belgradin rahoittamista julkisen sektorin työpaikoista ja sosiaalituesta. Alueella on paljon luonnonvaroihin liittyvää potentiaalia, kuten Trepçan/Trepčan kaivos, jota ei ole juurikaan hyödynnetty.

Kosovossa järjestettiin vuonna 2011 väestönlaskenta, johon ei sisällytetty Pohjois-Kosovon tietoja. Kosovossa viimeksi pidetyissä vaaleissa äänestysprosentti oli näissä kunnissa erittäin alhainen. Zubin Potokin and Zveçanin/Zvečanin kunnat järjestivät toukokuussa 2012 yksipuolisesti omat paikallisvaalit samaan aikaan kun Serbiassa pidettiin vaalit. Pristina, Belgrad ja kansainvälinen yhteisö eivät ole tunnustaneet näitä vaaleja.

Kosovon poliisi- ja tulliviranomaiset ottivat kesällä 2011 haltuunsa rajanylityspaikkoja. Tämän jälkeen pystytettiin useita barrikadeja, joista useimmat on sittemmin purettu. Ibër/Ibar-joen ylittävällä tärkeimmällä sillalla on vielä barrikadi. Nykyinen väkivallantekojen ja usein kiristyvän ilmapiirin leimaama tilanne ei ole kestävä. KFOR-joukoilla ja EULEXilla on tärkeä rooli rauhan ylläpitäjinä.

Belgradin ja Pristinan välinen vuoropuhelu

Pohjois-Kosovon tilanne on jatkuva haaste Kosovolle, Serbialle, Länsi-Balkanin alueelle ja kansainväliselle yhteisölle. YK:n yleiskokouksen syyskuussa 2010 antaman päätöslauselman jälkeen EU on pyrkinyt helpottamaan Pristinan ja Belgradin välistä vuoropuhelua. Vuoropuhelu aloitettiin maaliskuussa 2011 edistämään yhteistyötä, tasoittamaan tietä Euroopan unionin jäsenyyteen ja parantamaan kansalaisten elämää. Tähän mennessä osapuolet ovat päässeet sopimukseen ihmisten vapaasta liikkuvuudesta, tullileimoista, korkeakoulutodistusten tunnustamisesta, kiinteistö- ja väestörekisteristä, yhdennetystä rajaturvallisuudesta ja alueellisesta yhteistyöstä. Sekä Kosovon että Serbian on jatkettava vilpittömässä mielessä kaikkien tähän mennessä tehtyjen sopimusten täytäntöönpanoa ja pyrittävä rakentavasti ratkaisemaan kaikki jäljellä olevat kysymykset EU:n tuella.

Kaikkien asianomaisten toimijoiden on tehtävä yhteistyötä rakentavassa ilmapiirissä, jotta Pohjois-Kosovoa koskevissa asioissa edistytään. Myös Kosovon viranomaisten on tehtävä osansa. Niiden on tuettava monikansaista Kosovoa ja kunnioitettava paikallisväestön erityistarpeita. Kosovo on jatkanut toimintasuunnitelman laatimista Pohjois-Kosovoa varten joulukuussa 2011 kokoontuneen neuvoston päätelmien mukaisesti. Myös serbeihin kuulumattomat Pohjois-Kosovon vähemmistöt hyötyvät alueen tilanteen normalisoitumisesta.

Nykytilanne on haastava ja edellyttää pikaisia toimia. Komissio katsoo, että vakautus- ja assosiaatiosopimuksen tuottamat edut kannustaisivat koko Kosovon väestöä, pohjoisosat mukaan lukien.

2. Euroopan unionin ja Kosovon suhteet

Kosovo on asteittain vahvistanut rakenteitaan, jotka liittyvät Eurooppaan integroitumisen prosesseihin. Kosovo on perustanut EU:hun liittymistä käsittelevän kansallisen neuvoston, jonka puheenjohtajana toimii maan presidentti. Kansallisen neuvoston tavoitteena on saada Kosovon toimielimet toteuttamaan maan EU-uudistussuunnitelmaa. Eurooppaan integroitumisesta vastaava ministeriö johtaa integroitumista käsittelevää työryhmää. Ministeriö on saanut muut ministeriöt ja toimielimet hyvin mukaan toimintaan koordinoimalla kaikkien tahojen yhteistä panosta tätä toteutettavuustutkimusta laadittaessa.

Vuonna 2009 annetun tiedonannon[4] ”Kosovon Eurooppa-perspektiivin toteuttaminen” tarkastelu

Komissio antoi vuonna 2009 Kosovoa koskevan tiedonannon, jossa oli suosituksia useiksi käytännön toimiksi, joilla EU voisi varmistaa Kosovon jatkuvan lähentymisen kohti Eurooppaa.

EU on aloittanut viisumivapautta koskevan vuoropuhelun ja esittänyt Kosovon viranomaisille viisumivapauteen tähtäävän toimintasuunnitelman. Kosovon viranomaiset ovat toimittaneet ensimmäisen asiaa koskevan kertomuksensa. EU suostui vuonna 2011 jatkamaan Kosovoa koskevia yksipuolisia kaupan toimenpiteitä. Kosovo on myös liitetty Paneurooppa–Välimeri-alkuperäkumulaatiojärjestelmää koskevaan yleissopimukseen, jonka toimintaan se voi osallistua aktiivisesti, kun kauppasopimus on tehty. Kosovo jatkaa valmistautumistaan talous- ja finanssipolitiikan seurantajärjestelmään liittymiseen. Joulukuussa 2011 kokoontunut neuvosto totesi, että Kosovon sosiaalis-taloudellista kehitystä voitaisiin nopeuttaa myös ottamalla maa Euroopan jälleenrakennus- ja kehityspankin jäseneksi.

Maaliskuussa 2011 komissio suositti neuvostolle, että se antaa komissiolle valtuudet neuvotella puitesopimus, jonka perusteella Kosovo voi osallistua EU:n ohjelmiin. Komissio ja Kosovo ovat saaneet päätökseen kolme vakautus- ja assosiaatioprosessia koskevaa vuoropuhelusykliä. Vuoropuhelu on osoittautunut tehokkaaksi mekanismiksi, jolla seurataan Kosovon EU-uudistussuunnitelman toteuttamiseen tähtääviä toimia ja annetaan maalle neuvoja. Mekanismiin kuuluu myös kansalaisjärjestöjen kuuleminen.

Kosovo hyötyy liittymistä valmistelevaan tukivälineeseen liittyvistä rajat ylittävistä yhteistyöohjelmista Albanian, entisen Jugoslavian tasavallan Makedonian ja Montenegron kanssa. Tukivälineestä Kosovolle myönnetyt määrärahat Erasmus Mundus -ohjelmaa, Euroopan laajuista korkeakouluopetusta koskevaa yhteistyöohjelmaa (Tempus) ja Young Cell ‑ohjelmaa varten ovat kasvaneet. Vuosien 2007–2013 rahoituskehyksen puitteissa Kosovon käytettävissä on yhteensä 635,4 miljoonaa euroa.

Komissio on aloittanut yhteistyössä Kosovon viranomaisten kanssa oikeusvaltioperiaatetta koskevan järjestelmällisen vuoropuhelun. Tämä osoittaa, että Kosovon viranomaiset ja komissio ovat poliittisesti sitoutuneet vastaamaan tätä osa-aluetta koskeviin haasteisiin jo laajentumisprosessin alkuvaiheessa.

EU:n läsnäolo Kosovossa

EU:n erityisedustajan ja kansainvälisen siviiliedustajan toimisto on eriytetty. EU:n erityisedustajan toimisto ja Euroopan komission yhteystoimisto on sulautettu yhdeksi EU-toimistoksi. Tämä on lisännyt EU:n läsnäoloa ja näkyvyyttä Kosovossa. Kosovon viranomaisten parantuneiden valmiuksien vuoksi EULEXin toimeksiantoa on muokattu ja supistettu. EULEXin toimeksiantoa on jatkettu kesäkuuhun 2014 saakka, jotta se voi avustaa Kosovon viranomaisia vastaamaan jäljellä oleviin haasteisiin. Kosovon on jatkettava hyvää yhteistyötä EULEXin kanssa ja tuettava aktiivisesti sen toimeksiannon toteuttamista. Komissio tekee tiivistä yhteistyötä EULEXin kanssa sen toimeksiannon muutosvaiheessa varmistaakseen sujuvan siirtymävaiheen ja jatkuvan tuen Kosovon viranomaisille.

Kosovon osallistuminen alueelliseen toimintaan

Kosovo osallistuu alueelliseen yhteistyöneuvostoon, energiayhteistyösopimukseen, Kaakkois-Euroopan liikenneobservatorioon ja Keski-Euroopan vapaakauppasopimukseen (CEFTA) ja on valmis osallistumaan muihin alueellisiin aloitteisiin. Helmikuussa 2012 sovittu malli Kosovon osallistumiselle alueellisiin yhteistyöjärjestelyihin on hyvä perusta, johon tukeutuen Kosovo voi lisätä ja laajentaa suoraa osallistumistaan näihin mekanismeihin. Niihin kuuluvat muun muassa liikenneyhteisösopimus, oikeudellinen yhteistyö sekä työllisyyteen ja sosiaalipolitiikkaan liittyvät järjestelyt Kaakkois-Euroopan työllisyys- ja sosiaalipolitiikkaverkoston sekä Kaakkois-Euroopan terveysverkoston puitteissa. Tämän pitäisi myös varmistaa Kosovon täysimääräinen osallistuminen romanien osallisuuden vuosikymmeneen.

3. Arviointi 3.1. Poliittiset kysymykset

Kosovon poliittinen järjestelmä perustuu parlamentaarisen demokratian periaatteisiin. Nämä periaatteet on sisällytetty maan perustuslakiin ja koko oikeudelliseen kehykseen. Viimeisten kolmen vuoden aikana demokraattisten toimielinten toiminta ja oikeusvaltioperiaatteen noudattaminen ovat vahvistuneet. Tarvittavat toimielimet on perustettu.

Presidentti, hallitus ja parlamentti ovat keskeiset instituutiot, jotka vastaavat uudistusprosessin etenemisestä. Perustuslakituomioistuimella on ollut tärkeä rooli demokratian periaatteiden ja perustuslain noudattamisen varmistamisessa. Se on muun muassa antanut tuomioita istuvan presidentin toimivaltuuksista. Hallituksen ja parlamentin välinen yhteistyö lainsäädäntöasioissa on myös parantunut asteittain. Kosovo on osoittanut sitoutuneensa riittävän hyvin hallintotavan demokraattisiin periaatteisiin aloittaakseen neuvottelut vakautus- ja assosiaatiosopimuksesta. Kosovon on jatkettava demokraattisten uudistusten toteuttamista, jotta se pystyy täyttämään sopimuksesta johtuvat velvoitteet. Erityisesti parlamentin ja sen valiokuntien on tehostettava täytäntöönpano- ja turvallisuussektorien valvontaa lisäämällä lainsäädännön tarkastelua ja seuraamalla poliittisten toimintalinjojen ja lakien täytäntöönpanoa. Parlamentin taloudellista ja hallinnollista riippumattomuutta suhteessa hallitukseen on lisättävä. Tavoite voidaan saavuttaa antamalla lainsäädäntöä parlamentin virkamiesten asemasta. On myös tärkeää varmistaa, että hallitus muuttaa parlamentin talousarvioesitystä yhteistyössä parlamentin kanssa ennen kuin hallitus toimittaa talousarvioehdotuksen parlamentille hyväksyttäväksi.

Kosovo on järjestänyt säännöllisesti sekä parlamentti- että kunnallisvaalit. Vaalijärjestelmä mahdollistaa puolueiden välisen kilpailun ja antaa äänestäjien valita vapaasti. Tämä on johtanut erilaisiin hallituskoalitioihin vuosien varrella. Viimeisimmät vuosina 2010/2011 järjestetyt parlamenttivaalit osoittivat, että uudet puolueet voivat saada paikkoja parlamentissa. Kosovo on valmis aloittamaan neuvottelut vakautus- ja assosiaatiosopimuksesta. Vaaleissa esiintyi kuitenkin vakavia puutteita ja teknisiä ongelmia. Tämän vuoksi Kosovon on parannettava oikeudellista kehystä vastaamaan paremmin EU:n parhaita käytänteitä ja normeja, jotta maa pystyy täyttämään sopimuksesta johtuvat velvoitteensa.

Oikeusvaltiota koskeva oikeudellinen kehys on monimutkainen, ja siihen sisältyy entisen Jugoslavian ja Jugoslavian liittotasavallan lainsäädäntöä, Yhdistyneiden kansakuntien väliaikaisen Kosovon-hallinnon (UNMIK) antamaa lainsäädäntöä ja uutta Kosovon lainsäädäntöä. Järjestäytyneen rikollisuuden torjunnassa tarvittavan uuden lainsäädännön jotkin osat ovat tulleet voimaan. Useat tärkeät lait puuttuvat yhä tai niitä on muutettava, erityisesti rahanpesun torjunnan ja omaisuuden menetetyksi tuomitsemisen aloilla. Lyhyellä aikavälillä Kosovon on osoitettava selkeä sitoutumisensa tulosten saavuttamiseen järjestäytyneen rikollisuuden torjunnassa, mukaan lukien tutkimusten aloittaminen, tiiviissä yhteistyössä EULEXin kanssa. Kosovon on annettava uutta lainsäädäntöä omaisuuden menetetyksi tuomitsemisesta ja yhdenmukaistettava rahanpesun ja terrorismin rahoittamisen torjuntaa koskeva laki unionin säännöstön kanssa.

Järjestäytyneen rikollisuuden eri muotojen torjuntaa koskevan lainsäädännön noudattamisen valvonta on edelleen suuri haaste. Täyttääkseen vakautus- ja assosiaatiosopimuksesta johtuvat velvoitteensa Kosovon on pikaisesti todistettava saaneensa aikaan tuloksia järjestäytyneen rikollisuuden torjunnassa. Kosovon on myös jatkettava lainsäädännön tehostamista ja täytäntöönpanoa erityisesti ihmiskaupan sekä huumausaineiden, niiden lähtöaineiden ja aseiden laittoman kaupan torjunnassa. Kosovon on myös parannettava tilastojensa luotettavuutta.

Kosovo on saattanut voimaan korruption torjuntaa koskevan lainsäädännön tärkeät osat. Siihen kuuluvat muun muassa varallisuusilmoituksia, julkisiin tehtäviin liittyviä eturistiriitoja, ilmiantajia, julkisia hankintoja ja puolueiden rahoittamista koskevat lait. Kosovon on saavutettava konkreettisia tuloksia näillä aloilla.

Syyttäjälaitos ja poliisi ovat viimeisten kolmen vuoden aikana uudistaneet organisaationsa lisätäkseen korruption torjuntavalmiuksia. Kosovossa on myös korruptiontorjuntavirasto, jolla on oikeus tehdä hallinnollisia tutkimuksia ja raportoida niistä. Virastolla on vastuualuettaan vastaavat valmiudet. Lyhyellä aikavälillä Kosovon on osoitettava selkeä sitoutumisensa tulosten saavuttamiseen korruption torjunnassa, mukaan lukien tutkimusten aloittaminen, tiiviissä yhteistyössä EULEXin kanssa. Kosovon on laadittava uusi korruptiontorjuntastrategia.

Täyttääkseen vakautus- ja assosiaatiosopimuksesta johtuvat velvoitteensa Kosovon on myös pantava täytäntöön korruption vastainen lainsäädäntönsä ja perustettava tehokas korruptiontorjuntamekanismi. Kosovon on pikaisesti todistettava saaneensa aikaan tuloksia korruption torjunnassa. Tämä tarkoittaa muun muassa korruptioon syyllistyneiden julkiseen tehtävään nimitettyjen tai valittujen virkamiesten toimien tutkintaa ja syytteeseen asettamista. Kosovon on myös parannettava tämän alan tilastojen luotettavuutta.

Huhtikuussa 1997 kokoontuneen neuvoston päätelmissä korostetaan tyydyttävien takaisinottomenettelyjen tärkeyttä. Viisumivapausprosessin puitteissa Kosovo on antanut takaisinottoa koskevan lain ja jatkaa takaisinottoasioissa yhteistyötä EU:n jäsenvaltioiden kanssa. Kosovon on pantava takaisinottoa koskeva laki kokonaisuudessaan täytäntöön ja varmistettava palautettujen henkilöiden uudelleenkotoutuminen.

Kosovo on viimeisten kolmen vuoden aikana antanut keskeisiin oikeuslaitosta koskeviin uudistuksiin liittyvää lainsäädäntöä. Uudistuksissa on keskitytty puolueettomuuden, riippumattomuuden, vastuuvelvollisuuden ja tehokkuuden periaatteisiin. Uudistukset muuttavat tuomioistuinjärjestelmän ja syyttäjälaitoksen rakennetta. Syyttäjäneuvosto on perustettu ja tuomarineuvoston asemaa vahvistettu. Oikeuslaitoksen keskeiset instituutiot ovat toiminnassa. Mitrovican pohjoisosassa olevassa tuomioistuimessa tosin työskentelee vain EULEXin tuomareita. Oikeuslaitoksen instituutiot ovat asteittain lisänneet valmiuksiaan, ja uudistusten jatkamiselle on selvät suunnitelmat. Käsittelemättä olevien oikeustapausten suman purkaminen alkaa tuottaa hitaasti tuloksia. Samaan aikaan kun tuomioistuinten uutta rakennetta toteutetaan, Kosovon on varmistettava, että järjestäytynyttä rikollisuutta, sotarikoksia ja korruptiota koskevista tapauksista vastuussa olevan erikoissyyttäjän toimivalta säilyy.

Kosovolla on monia suuria haasteita tällä alalla. Täyttääkseen vakautus- ja assosiaatiosopimuksesta johtuvat velvoitteensa Kosovon on jatkettava oikeuslaitoksen tehokkuuden, vastuuvelvollisuuden ja puolueettomuuden parantamista. Maan on pantava täytäntöön neljä keskeistä oikeuslaitoksen uudistamiseen liittyvää lakia ja varmistettava niiden johdonmukaisuus. Kosovon on purettava käsittelemättä olevien oikeustapausten suma. Kosovon viranomaisten on tarjottava tuomareille, syyttäjille, todistajille, kantajille ja tuomioistuinten henkilöstölle asianmukaiset turvallisuus- ja suojelujärjestelyt. Kosovon on varmistettava, että oikeudenkäynnit järjestetään asianmukaisissa tiloissa oikeudenkäyntimenettelyä noudattaen. Vähemmistöryhmiin kuuluvien tuomareiden ja syyttäjien rekrytointia on jatkettava lainsäädännössä säädetyllä tavalla.

Oikeudellinen kehys, jossa säädetään vakaan, ammattimaisen virkamiehistön perusedellytyksistä, on suurelta osin valmis. Lainsäädäntöä laadittaessa on otettu huomioon julkishallinnon tuoreimmat suuntaukset Euroopassa. Julkishallinnolla on keskustasolla paremmat valmiudet kuin kunnissa. Kosovo on perustanut myös oikeusasiamiehen tehtävän. Oikeusasiamiehen virasto on keskeinen riippumaton elin, joka edistää ihmisoikeuksien ja perusoikeuksien toteutumista. Oikeusasiamiehen toiminta on kuitenkin haasteellista erityisesti taloudellisten resurssien ja toimitilojen osalta.

Lyhyellä aikavälillä Kosovon on annettava johdettua lainsäädäntöä virkamiehistöstä ja sen palkkauksesta. Maan on myös osoitettava oikeusasiamiehen virastolle toimitilat ja varmistettava sen talousarvion riippumattomuus. Hallituksen on sisällytettävä ehdotus oikeusasiamiehen talousarvioesitykseksi ilman muutoksia parlamentille toimitettavaan kokonaistalousarvioesitykseen.

Samaan aikaan Kosovon on jatkettava julkishallinnossa tarvittavien uudistusten täytäntöönpanoa. Kosovon on edistyttävä julkishallinnon strategian ja toimintasuunnitelman sekä niihin liittyvän lainsäädännön täytäntöönpanossa täyttääkseen vakautus- ja assosiaatiosopimuksesta johtuvat velvoitteensa. Maan on myös varmistettava julkishallinnon kestävä uudistaminen, mukaan lukien riittävä rahoitus ja henkilöstö. Vähemmistöryhmiin kuuluvien henkilöiden osuutta julkishallinnon viroissa on kasvatettava. Tehokas, ammattimainen julkishallinto on keskeisessä asemassa vakautus- ja assosiaatiosopimuksen täytäntöönpanossa.

Kosovon perustuslaissa ja koko oikeudellisessa kehyksessä taataan perusihmisoikeudet ja vähemmistöjen suojelu. Vaikka Kosovo ei ole YK:n eikä Euroopan neuvoston jäsen, sen perustuslaissa säädetään, että YK:n ja Euroopan neuvoston keskeisiä yleissopimuksia ja pöytäkirjoja sovelletaan sellaisenaan Kosovossa ja että ne ovat ensisijaisia Kosovon lainsäädäntöön nähden. Kosovo on viimeisten kolmen vuoden aikana toteuttanut käytännön toimia näiden säännösten täytäntöönpanemiseksi.

Kosovon on ratkaistava merkittäviä haasteita täyttääkseen vakautus- ja assosiaatiosopimuksesta johtuvat velvoitteensa. Tämä lainsäädännön osa on erityisen tärkeä neuvoston kesäkuussa 2012 hyväksymän ihmisoikeuksia ja demokratiaa koskevan EU:n strategisen kehyksen ja toimintasuunnitelman vuoksi. Kosovon viranomaisten on tutkittava toimittajiin kohdistuvat fyysiset hyökkäykset ja asetettava tekijät syytteeseen. Lisäksi on saatettava päätökseen parlamentaarinen menettely, joka koskee rikoslain muuttamista tiedotusvälineiden rikosoikeudellisen vastuun ja toimittajien tietolähteiden suojelemisen osalta. Kosovon on myös rationalisoitava ja yksinkertaistettava ihmis- ja perusoikeuksien alalla toimivien useiden eri elinten toimintaa, jotta voidaan varmistaa alan lainsäädännön noudattamisen tehokas valvonta. Kosovon on edistyttävä omistusoikeuksien noudattamisen valvonnassa esimerkiksi purkamalla käsittelemättä olevien tapausten suma ja tehostamalla tuomioistuinten ja hallintoelinten päätösten täytäntöönpanoa. Henkilötietojen suojaa koskeva lainsäädäntö on saatettava vastamaan paremmin EU:n normeja, ja alan hallinnollisia valmiuksia on parannettava.

Vähemmistöjen suojelua koskeva lainsäädäntö on annettu, mukaan lukien perustuslakiin kirjatut takeet. Kosovon perustuslain mukaan Euroopan neuvoston kansallisten vähemmistöjen suojelua koskevaa puiteyleissopimusta sovelletaan sellaisenaan Kosovossa. Vähemmistöryhmiin kuuluvat henkilöt ovat hyvin edustettuina parlamentissa ja hallitustason poliittisissa tehtävissä.

Kosovo on saanut vahvaa kansainvälistä tukea jatkaessaan paluumahdollisuuden tarjoamista kotiseudultaan siirtymään joutuneille henkilöille. Yli 23 000 vähemmistöryhmiin kuuluvaa henkilöä on palannut Kosovoon vuodesta 2000.

Kosovo on myös aloittanut hallinnon hajauttamisen muun muassa perustamalla uusia kuntia, joiden asukkaiden enemmistö kuuluu johonkin vähemmistöryhmään. Lyhyellä aikavälillä Kosovon on perustettava elin, jolla on suora keskusteluyhteys uskonnollisiin yhteisöihin, erityisesti Serbian ortodoksikirkkoon, uskonnollisen ja kulttuuriperinnön edistämisen ja suojelemisen alalla.

Vakautus- ja assosiaatiosopimuksen mukaisten velvoitteiden täyttämiseksi Kosovon on edistettävä monikansaista Kosovoa antamalla serbivähemmistölle mahdollisuudet osallistua maan tulevaisuuden rakentamiseen ja helpottamalla halukkaiden ihmisten paluuta maahan. Komissio odottaa myös, että Kosovo jatkaa hallinnon hajauttamista erityisesti uusissa kunnissa ja edistää näin kosovonserbien kotoutumista. Kielikomissaarin toimistolle on osoitettava määrärahat, henkilöstö ja toimitilat.

Kosovon on myös pantava täytäntöön kulttuuriperinnön ja Serbian ortodoksikirkon suojelemista koskeva lainsäädäntö, erityisesti lait, joita sovelletaan Prizrenin historialliseen keskustaan ja Velika Hoča / Hoçë e Madhe -nimiseen kylään. Kosovon yleisradioyhtiön on taattava lähetykset serbian kielellä. Etnisesti tai uskonnollisesti motivoituneet väkivallanteot on tutkittava ja tekijöitä vastaan on nostettava syytteet. Syrjintään on puututtava. Hyvin köyhissä oloissa edelleen elävien romanien, ashkalien ja egyptiläisten osalta Kosovon on osoitettava, että strategian ja toimintasuunnitelman täytäntöönpano edistyy, muun muassa osoittamalla tarvittavat resurssit.

Sotarikosten selvittämisessä Kosovo on tehnyt edelleen hyvää yhteistyötä entisen Jugoslavian alueen kansainvälisen sotarikostuomioistuimen kanssa. Kosovon on myös tuettava EULEXin erityistutkimusryhmän (Special Investigative Task Force) työtä.

3.2. Taloudelliset kysymykset

Kosovo on toteuttanut ensimmäiset keskeiset uudistukset matkalla kohti toimivaa markkinataloutta. Tällä perusteella voidaan luoda sopimussuhteet Länsi-Balkanin alueen maiden kanssa, kuten huhtikuussa 1997 kokoontuneen neuvoston päätelmissä todetaan. Kosovon taloudessa on kuitenkin vielä monia haasteita. Työttömyys on korkea ja yksityinen sektori edelleen heikko. Epävirallinen talous on levinnyt laajalle, ja oikeusvaltioperiaatteen noudattamista on tehostettava, jotta voidaan parantaa liiketoimintaympäristöä ja tukea yksityisen sektorin kehitystä. Kestävämpi ja osallistavampi kasvu edellyttää huomattavia lisätoimia, joilla voidaan kohdistaa talouspolitiikka paremmin, ratkaista julkisen talouden vakauttamiseen, työpaikkojen luomiseen ja kilpailukykyyn liittyvät kysymykset ja edistää yksityisiä investointeja.

3.3. Valmius täyttää vakautus- ja assosiaatiosopimuksesta johtuvat velvoitteet

Komission analyysi vahvistaa sen, että Kosovo on useimmilla aloilla antanut tarvittavan lainsäädännön ja perustanut perustason hallinnolliset valmiudet. Tämän perusteella voidaan aloittaa neuvottelut vakautus- ja assosiaatiosopimuksesta. Komission yksiköiden valmisteluasiakirjassa kuitenkin korostetaan, että Kosovolla on korjattavanaan huomattavia puutteita ja ratkaistavanaan monia kysymyksiä ennen kuin se täyttää sopimuksesta johtuvat velvoitteet.

Kauppa on vakautus- ja assosiaatiosopimuksen keskeinen osa. Kosovolla on liberaali kauppajärjestelmä ja hyvin avoin talous, jossa on vähän kaupan rajoituksia. Kosovo on CEFTAn jäsen, ja sillä on kaikkien teollisuus- ja maataloustuotteiden osalta tullivapaus CEFTAn jäsenten kanssa. Kosovolla on myös tullivapaa pääsy EU:n teollisuustuotteiden ja lähes kaikkien maataloustuotteiden markkinoille EU:n yksipuolisen järjestelmän kautta. Kosovo on pyrkinyt ajanmukaistamaan tavaroiden vapaata liikkuvuutta koskevaa sääntelykehystään lähentääkseen sitä unionin säännöstöön. Tätä varten Kosovo on antanut EU:n normien mukaista uutta lainsäädäntöä ja kumonnut EU:n lainsäädännön vastaisia säännöksiä.

Alan valmiuksia parannetaan uudistamalla kauppa- ja teollisuusministeriön organisaatiota. Näin valmistaudutaan vakautus- ja assosiaatiosopimuksen kauppaa koskeviin osiin. Tämä rakenneuudistus on vielä kesken. Tämän vuoksi Kosovon on lyhyellä aikavälillä pantava täytäntöön ministeriön rakenneuudistusta koskeva hallituksen päätös ja perustettava hallintoelin johtamaan ja koordinoimaan näitä neuvotteluja. Kosovon on laadittava analyyttinen tutkimus, johon sisältyy selkeä lausuma neuvottelujen painopisteistä. Näin voidaan parantaa tietämystä vakautus- ja assosiaatiosopimuksen kauppaa koskevien määräysten vaikutuksista Kosovon talouteen.

Kosovon on edistyttävä myös muilla aloilla, jotta se pystyy täyttämään vakautus- ja assosiaatiosopimuksesta johtuvat velvoitteensa. Yksi tärkeä kysymys on kauppaa, kilpailua ja sisämarkkina-asioita koskevan lainsäädännön täytäntöönpano. Laiton eläinkauppa ja eläinten laittomat teurastukset jatkuvat. Kosovon on lisättävä niiden valvontaa. Myös kotieläinmarkkinoiden tarkastuksia on tehostettava. Kosovo hyötyisi liiketoimintaa koskevien tilastojen kehittämisestä.

Täyttääkseen vakautus- ja assosiaatiosopimuksesta johtuvat velvoitteensa Kosovon on parannettava kasvien ja eläinten terveystarkastuksia maahantuonnin yhteydessä suorittavia laitoksia sekä näytteiden siirtovalmiuksia. Elintarvike- ja eläinlääkintätarkastajien siirtäminen kunnista Kosovon elintarvike- ja eläinlääkintävirastoon on saatettava päätökseen. Eläinten tunnistus-, rekisteröinti- ja liikkumistietokantaan on tallennettava tiedot järjestelmällisesti. Elintarvikevalvontaan osallistuvat laboratoriot on akkreditoitava.

4. Yleiset päätelmät ja suositukset

Kosovo on edistynyt merkittävästi matkalla kohti EU-jäsenyyttä 1990-lopun konfliktin jälkeen. Maalla on demokraattisen hallintotavan sekä ihmisoikeuksien, kaikkien Kosovossa asuvien vähemmistöjen ja kotiseudultaan siirtymään joutuneiden takaisin palaavien ihmisten oikeuksien suojelemisen edellyttämä vakaa institutionaalinen ja oikeudellinen kehys.

Oikeusvaltioperiaatteen toteutumisen varmistava institutionaalisen ja oikeudellisen kehyksen ydin on perustettu. Lainsäädännössä on vahvat takeet oikeuslaitoksen riippumattomuudesta. Oikeuslaitoksen keskeiset toimielimet ovat aloittaneet tehtäviensä hoitamisen. Vakaan, ammattimaisen julkishallinnon edellyttämä oikeudellinen kehys on suurelta osin valmis.

Kosovo on toteuttanut ensimmäiset keskeiset uudistukset matkalla kohti toimivaa markkinataloutta. Kosovolla on liberaali kauppajärjestelmä ja hyvin avoin talous, jossa on vähän kaupan rajoituksia. Hyvin korkea työttömyys on yksi Kosovon talouden suurimmista haasteista.

Kosovo on osallistunut EU:n tukemaan vuoropuheluun Serbian kanssa ja osoittanut näin sitoutumisensa alueelliseen yhteistyöhön ja vakauteen. Kosovo on myös luonut hyvät suhteet useimpien naapurimaiden kanssa. Se osallistuu joihinkin alueellisiin foorumeihin ja on toiminut CEFTAn puheenjohtajana.

Kosovo on kolmen viime vuoden aikana parantanut valmiuksiaan täyttää vakautus- ja assosiaatiosopimuksesta johtuvat velvoitteensa. Kosovo on tällä hetkellä ainoa Länsi-Balkanin maa, jolla ei vielä ole sopimussuhteita EU:n kanssa ja joka ei hyödy viisumivapaudesta. Kaupan alalla Kosovo on riippuvainen EU:n yksipuolisista kaupan toimenpiteistä.

Lainsäädännön näkökulmasta EU voi tehdä Kosovon kanssa vakautus- ja assosiaatiosopimuksen SEUT-sopimuksen 217 ja 218 artiklan perusteella. Kosovon ja EU:n välinen vakautus- ja assosiaatiosopimus voidaan tehdä siten, että se ei vaikuta Kosovon asemaa koskeviin jäsenvaltioiden kantoihin. Neuvosto on useasti vahvistanut Länsi-Balkanin maiden Eurooppa-perspektiivin. Kosovon osalta neuvosto vahvisti tämän perspektiivin joulukuussa 2011. Kosovon Euroopan unioniin lähentymistä koskevilla tavoitteilla on kansalaisten vankka tuki.

Pohjois-Kosovon tilanne on edelleen suuri haaste Kosovolle, koko Länsi-Balkanin alueelle ja EU:lle. Kaikkien toimijoiden on toteutettava positiivisia, ennakoivia toimia tilanteen ratkaisemiseksi. Kosovon viranomaisten on tuettava monikansaista Kosovoa. Kosovonserbeille on annettava mahdollisuudet osallistua maan tulevaisuuden rakentamiseen. Nykytilanne ei ole este sopimusneuvottelujen aloittamiselle, mutta Kosovon on tehtävä lisäparannuksia täyttääkseen vakautus- ja assosiaatiosopimuksesta johtuvat velvoitteensa. Pohjois-Kosovossa asuvien ihmisten etujen mukaista on päästä osallisiksi mahdollisen vakautus- ja assosiaatiosopimuksen eduista. EU on sitoutunut auttamaan kaikkia osapuolia löytämään ratkaisut, joilla parannetaan Pohjois-Kosovossa asuvien ihmisten elämänlaatua.

Komission yksiköiden valmisteluasiakirjassa esitetyn analyysin, josta esitetään tiivistelmä tässä tiedonannossa, mukaan Kosovo on yleisesti ottaen valmis aloittamaan neuvottelut vakautus- ja assosiaatiosopimuksesta. Kosovon on myös jatkettava vilpittömässä mielessä kaikkien tähän mennessä tehtyjen Belgradin ja Pristinan välisten sopimusten täytäntöönpanoa ja pyrittävä EU:n tuella rakentavasti ratkaisemaan kaikki jäljellä olevat kysymykset. Näillä perusteilla komissio ehdottaa vakautus- ja assosiaatiosopimusta koskevia neuvotteluohjeita, kun Kosovo on toteuttanut seuraavat toimet:

· Oikeusvaltioperiaate: Kosovon on osoitettava selkeä sitoutumisensa tulosten saavuttamiseen järjestäytyneen rikollisuuden ja korruption torjunnassa, mukaan lukien tutkimusten aloittaminen, ja varmistettava hyvän yhteistyön jatkuminen EULEXin kanssa. Kosovon on tuettava EULEXin erityistutkimusryhmän työtä. Samaan aikaan kun tuomioistuinten uutta rakennetta toteutetaan, Kosovon on varmistettava, että järjestäytynyttä rikollisuutta, sotarikoksia ja korruptiota koskevista tapauksista vastuussa olevan erikoissyyttäjän toimivalta säilyy. Kosovon on annettava lainsäädäntöä omaisuuden menetetyksi tuomitsemisesta ja tarkistettava rahanpesun ja terrorismin rahoittamisen torjunnasta annettua lakia. Kosovon on laadittava uusi korruptiontorjuntastrategia.

· Julkishallinto: Kosovon on annettava tarvittava johdettu lainsäädäntö virkamiehistöstä ja sen palkkauksesta. Kosovon on osoitettava oikeusasiamiehen virastolle toimitilat ja varmistettava sen talousarvion riippumattomuus velvoittamalla hallitus sisällyttämään ehdotus oikeusasiamiehen talousarvioesitykseksi ilman muutoksia parlamentille toimitettavaan kokonaistalousarvioesitykseen.

· Vähemmistöjen suojelu: Kosovon on perustettava elin, jolla on suora keskusteluyhteys uskonnollisiin yhteisöihin, erityisesti Serbian ortodoksikirkkoon, uskonnollisen ja kulttuuriperinnön edistämiseksi ja suojelemiseksi.

· Kauppa: Kosovon on pantava täytäntöön kauppa- ja teollisuusministeriön rakenneuudistusta koskeva hallituksen päätös, perustettava elin johtamaan ja koordinoimaan Kosovon neuvotteluja ja tehtävä vaikutustenarviointi kauppaan liittyvistä vakautus- ja assosiaatiosopimuksen osista.

Kosovon on jatkossakin osoitettava sitoutumisensa EU-uudistussuunnitelmaan, muun muassa jatkamalla lainsäädäntönsä yhdenmukaistamista unionin säännöstön kanssa. Kosovon on edistyttävä erityisesti seuraavilla aloilla, jotta se pystyy täyttämään vakautus- ja assosiaatiosopimuksesta johtuvat velvoitteensa:

· Oikeusvaltioperiaate: Kosovon on pikaisesti esitettävä konkreettisia tuloksia järjestäytyneen rikollisuuden ja korruption torjunnassa sekä tehostettava lainsäädäntöään ja sen täytäntöönpanoa erityisesti ihmiskaupan sekä huumausaineiden, niiden lähtöaineiden ja aseiden laittoman kaupan torjunnassa. Kosovon on parannettava järjestäytyneen ja muun vakavan rikollisuuden sekä korruption torjunnasta laadittavien tilastojensa laatua. Kosovon on aktiivisesti tuettava EULEXin ja sen erityisen tutkimusryhmän toimeksiannon toteuttamista. Henkilöiden takaisinotto muista jäsenvaltioista on varmistettava.

· Oikeuslaitos: Kosovon on purettava käsittelemättä olevien oikeustapausten sumaa. Kosovon on toteutettava oikeuslaitoksen uudistaminen ja samalla varmistettava tuomioistuimiin, tuomari- ja syyttäjäneuvostoon ja syyttäjälaitokseen sovellettavien lakien johdonmukaisuus. Kosovon on tarjottava tuomareille, syyttäjille, todistajille, kantajille ja tuomioistuinten henkilöstölle asianmukaiset turvallisuus- ja suojelujärjestelyt ja otettava käyttöön tehokkaat suojatoimet uhkausten ja pelottelun varalta. Kosovon on varmistettava, että oikeudenkäynnit järjestetään asianmukaisissa tiloissa oikeudenkäyntimenettelyä noudattaen. Vähemmistöryhmiin kuuluvien tuomareiden ja syyttäjien rekrytointia on jatkettava lainsäädännössä säädetyllä tavalla.

· Julkishallinto: Kosovon on edistyttävä julkishallinnon strategian ja toimintasuunnitelman sekä niihin liittyvän lainsäädännön täytäntöönpanossa. Maan on myös varmistettava julkishallinnon kestävä uudistaminen, mukaan lukien riittävä rahoitus ja henkilöstö. Vähemmistöryhmiin kuuluvien henkilöiden osuutta julkishallinnon viroissa on kasvatettava.

· Vaaliuudistus ja parlamentti: Kosovon on varmistettava, että vaalilainsäädäntö vastaa paremmin EU:n parhaita käytänteitä. Se on myös pantava täytäntöön kansainvälisten normien mukaisesti. Parlamentin on tehostettava täytäntöönpano- ja turvallisuussektorin valvontaa parantamalla lainsäädännön tarkastelua ja seuraamalla poliittisten toimintalinjojen ja lakien täytäntöönpanoa. Parlamentin rahoituksen ja hallinnon on tultava riippumattomammaksi hallituksesta. Erityisesti on annettava lainsäädäntöä parlamentin virkamiesten asemasta ja varmistettava, että hallitus muuttaa parlamentin talousarvioesitystä yhteistyössä parlamentin kanssa ennen kuin se toimitetaan parlamentille hyväksyttäväksi.

· Ihmis- ja perusoikeudet: Kosovon viranomaisten on tutkittava toimittajiin kohdistuvat väkivallanteot ja asetettava tekijät syytteeseen. Lisäksi on saatettava päätökseen parlamentaarinen menettely, joka koskee rikoslain muuttamista tiedotusvälineiden rikosoikeudellisen vastuun ja toimittajien tietolähteiden suojelemisen osalta. Kosovon on rationalisoitava ja yksinkertaistettava ihmis- ja perusoikeuksien alalla toimivien useiden eri elinten toimintaa, jotta voidaan varmistaa alan lainsäädännön noudattamisen tehokas valvonta. Kosovon on edistyttävä omistusoikeuksien noudattamisen valvonnassa esimerkiksi purkamalla käsittelemättä olevien tapausten sumaa ja tehostamalla tuomioistuinten ja hallintoelinten päätösten täytäntöönpanoa. Kosovon on yhdenmukaistettava henkilötietojen suojaa koskeva lainsäädäntö EU:n normien kanssa ja keskityttävä sen täytäntöönpanoon erityisesti antamalla johdettua lainsäädäntöä ja lisäämällä hallinnollisia valmiuksia.

· Vähemmistöjen suojelu: Viranomaisten on tuettava monikansaista Kosovoa. Kosovonserbeille on annettava mahdollisuudet osallistua maan tulevaisuuden rakentamiseen, ja ihmisten on voitava palata maahan niin halutessaan. Hallinnon hajauttamista on jatkettava erityisesti uusissa kunnissa. Kielikomissaarin toimistolle on osoitettava määrärahat, henkilöstö ja toimitilat. Kosovon on pantava täytäntöön kulttuuriperinnön ja Serbian ortodoksikirkon suojelemista koskeva lainsäädäntö. Yleisradioyhtiön on tarjottava lähetyksiä serbian kielellä. Etnisesti tai uskonnollisesti motivoituneet väkivallanteot on tutkittava ja tekijöitä vastaan on nostettava syytteet. Romaneja, ashkaleja ja egyptiläisiä koskevan strategian ja toimintasuunnitelman täytäntöönpanossa on edistyttävä muun muassa osoittamalla tarvittavat resurssit.

· Kauppa ja sisämarkkinat: Kauppaa, kilpailua ja sisämarkkinoita koskeva lainsäädäntö on pantava täytäntöön. Laittoman eläinkaupan ja teurastuksien sekä kotieläinmarkkinoiden valvontaa on tehostettava. Liiketoimintaa koskevien tilastojen laatua on parannettava.

· Kasvinsuojelu- ja eläinlääkintäkysymykset: Kosovon on parannettava kasvien ja eläinten terveystarkastuksia maahantuonnin yhteydessä suorittavia laitoksia ja näytteiden siirtovalmiuksia. Kosovon on tehostettava elintarvike- ja kasvinsuojelutarkastuksia muun muassa saattamalla päätökseen elintarvike- ja eläinlääkintätarkastajien siirtäminen kunnista Kosovon elintarvike- ja eläinlääkintävirastoon. Eläinten tunnistus-, rekisteröinti- ja liikkumistiedot on tallennettava järjestelmällisesti tietokantaan. Elintarvikevalvontaan osallistuvat laboratoriot on akkreditoitava.

Komissio kehottaa Kosovoa tehostamaan uudistuksia näillä aloilla ja keskittymään niiden täytäntöönpanoon. Edistymisen tahti riippuu Kosovosta itsestään. EU-uudistussuunnitelman nopea toteuttaminen edellyttää Kosovossa julkista ja poliittista yksimielisyyttä. Komissio seuraa Kosovon edistymistä vakautus- ja assosiaatioprosessia koskevan vuoropuhelun, oikeusvaltioperiaatteesta käytävän jäsennellyn vuoropuhelun, viisumiasioita koskevan vuoropuhelun ja säännöllisesti annettavien edistymiskertomusten avulla.

* Tämä nimeäminen ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

[1] KOM(1999) 235 lopullinen.

[2] SWD(2012) 339 final.

[3] Esimerkiksi Bosnia ja Hertsegovinassa ollutta korkean edustajan toimiston tukemaa korkeaa edustajaa, jonka rauhan täytäntöönpanoneuvosto oli nimittänyt valvomaan Daytonin rauhansopimuksen siviilipuolen toteuttamista, ei katsottu oikeudelliseksi esteeksi Euroopan unionin ja Bosnia ja Hertsegovinan välisen vakautus- ja assosiaatiosopimuksen allekirjoittamiselle.

[4] KOM(2009) 534 lopullinen.